होटल 'ब्रिजएंड' ने अपनी मेहमान-नवाज़ी से जुड़े अनुभवों को सार्वजनिक करते हुए एक रिपोर्ट जारी की है.इस रिपोर्ट में अन्य बातों के साथ उन आजीबो-ग़रीब चीज़ों का भी ज़िक्र है जो होटल से जाते समय लोग ग़लती से छोड़ जाते हैं.होटल ने कहा है कि उन अजीबो-ग़रीब चीज़ों में सोने का एक डेंचर (नक़ली दातों का सेट) भी शामिल है जिसकी क़ीमत 6,500 पाउंड आंकी गई है. इसके अलावा मनुष्य के आकार का एक डैलेक और एक पुराना नृत्य करता घोड़ा शामिल है.अन्य सामानों में 50 हज़ार पाउंड की हीरे की रॉलेक्स घड़ी और 10 हज़ार पाउंड कैश कूड़े दान में पड़ा मिला है.होटल के एक प्रवक्ता ने कहा, "हमारे गुमशुदा चीज़ों के विभाग ने इसके अलावा और भी रोचक जानकारियां दी हैं."2010 में पाई गई अन्य रहस्यमय चीज़ों में रॉल्स रॉयस फ़ैंटम कार की चाभी भी शामिल है जोकि चेशायर के होटल में मिली थी.वारविकशायर के लीमिंगटन स्पा में 8000 पाउंड का एक हैंड बैग मिला. केम्ब्रिज में चार फ़िट का एक याम (एक प्रकार की सब्ज़ी) मिली और गैटविक एयरपोर्ट पर विक्टोरियन शासनकाल की एक शाही यादगार वाला सूटकेस मिला है.यहां तक की लंदन डॉक्लैंड्स पर एक बिल्ली का बच्चा तक मिला है.2010 में होटल को क़रीब 20 हज़ार किताबें भी मिली हैं जिनमें साइमन कॉवेल की आत्मकथा एक्स फ़ैक्टर और टीवी प्रेज़ेंटर आंट और डेक की आत्मकथाएँ बड़ी संख्या में शामिल हैं.इस होटल का कहना है कि उनके स्टाफ ने पिछले 12 महीनों में 75 हज़ार चीज़ें उनके मालिकों को वापस की हैं.चेन के डॉयरेक्टर जॉन हेनरी पिकअप ने कहा, "पीछे छोड़ी गई चीज़ों से ये पता चलता है कि कितने भिन्न- भिन्न प्रकार के लोग हमारे यहां ठहरते हैं."उन्होंने कहा, "2010 की इन छूटी हुई चीज़ों से ये भी पता चलता है कि हम लोग सही मायनों में डिजिटल दुनिया में जी रहे हैं."उन्होंने कहा कि छूटी हुई चीज़ों में लैपटॉप, और संचार माध्यम से जुड़ी चीज़ों में काफ़ी बढ़त हुई है.उन्होंने ये भी बताया कि अगर तीन महीने के अंदर इन चीज़ों का दावा पेश नहीं किया गया तो सारी चीज़ें वे ब्रिटेन की कैंसर रिसर्च चैरिटी शॉप को दान कर देंगे.